b"\n_START_ARTICLE_\nTorrent de la Budellera\n_START_SECTION_\nFont de la Budellera\n_START_PARAGRAPH_\nL'indret resulta de gran inter\xc3\xa8s natural\xc3\xadstic, tenint en compte la proximitat de la ciutat, ja que se situa en un esplendor\xc3\xb3s alzinar._NEWLINE_El projecte d'aquesta font fou encarregada a l'arquitecte paisatgista franc\xc3\xa8s Jean Claude Nicolas Forestier. L'obra va ser realitzada el 1918. El 1988 va ser restaurada i la tardor del 2007 va ser arranjada degut a greus desperfectes per culpa de les pluges de la tardor anterior._NEWLINE_L\xe2\x80\x99aigua surt per la boca del relleu d\xe2\x80\x99una cara encastada a una gran paret de pedra vista. El frontal de la font i la bassa estan sota unes grans voltes recobertes de vegetaci\xc3\xb3. L\xe2\x80\x99entorn est\xc3\xa0 format per tres terrasses molt amples, comunicades per escales de pedra vista. Hi ha una part amb bancs sota els arbres. Destaca la terrassa inferior amb una renglera d\xe2\x80\x99escales amples i ben conservades on l\xe2\x80\x99aigua canalitzada circula pel mig. _NEWLINE_El nom de la font podria ser degut al fet que les seves aig\xc3\xbces eren beneficioses per guarir problemes estomacals (budells). Tamb\xc3\xa9 hi ha qui diu que, anys enrere, hi havia una casa al peu de la font on es fabricaven cordes per guitarres que estaven fetes de budells d'animals."